  Туспуктэм: vk.com (Алексей Семенов) Анжелика Тихонова корреспондент 2022-тӥ арын Алнаш ёросын «Инициативное бюджетирование» программая ньыль хоккей коробкаос лэсьтозы. Спортъя объектъёс Улын Сыръезьын, Асанын, Туймыйылын но Алнашын кылдозы. Со сярысь ёрослэн тӧроез Алексей Семёнов «ВКонтакте» мерлыко вотэсысь бамаз ивортӥз. Улын Сыръезьын спортъя объектэз школа, лулчеберетъя центр но гурт администраци котыре лэсьтозы. Та дырлы ужасьёс висъям интыез ӵошкатӥзы ни, луо нулло. Асан черкогуртын площадка спортзал вӧзын кылдоз. Отын лэсьтӥськисьёслэн тросгес ужзы – нырысь ик вуж писпуосты корано но лӥялъёссэс порылоно луоз. Туймыйылын но Алнашын (Колхоз посёлокын) спорт объектъёс лэсьтыны берлогес кутскозы. Котькуд хоккей площадкаез лэсьтыны 1,74 миллион манет висъялозы. Со сяна, калык ас кужыменыз быдэн 180 сюрс манет люкано луоз.  Пусъём, 2022-тӥ ар пумозь Алнаш ёросын «Инициативное бюджетирование» программая оглом 27 ӵектосъёсты улонэ пыӵатозы. Тодэ вайытом, Удмуртиысь куинь ёросъёс нылпи хоккеез азинтыны юрттэт басьтозы. Тегъёс: Удмуртия Алнаш лэсьтӥськон Спорт Хоккей  